D-dag vir Molefe: Het hy Eskom terugbetaal? | Netwerk24
D-dag vir Molefe: Het hy Eskom terugbetaal?
Deur Francois Williams 03 Mei 2018 16:07
Brian Molefe, vorige uitvoerende hoof van Eskom.
Het Brian Molefe toe die pensioengeld van sowat R11 miljoen terugbetaal wat die hooggeregshof hom op 17 April beveel het om aan Eskom terug te gee?
Ten tyde van publikasie het Eskom nog nie op dié vraag geantwoord nie.
Phakamani Hadebe, waarnemende uitvoerende hoof, het wel Donderdagoggend op ’n Eskom-nuuskonferensie gesê hy is nie bewus daarvan dat Molefe, voormalige uitvoerende hoof, al die R11 miljoen terugbetaal het soos ’n hof beveel het nie.
Dit kom nadat James Selfe, voorsitter van die DA se federale raad, in ’n verklaring gesê het Jabu Mabuza, voorsitter van Eskom, moet nou bevestig of Molefe die pensioengeld terugbetaal het.
Die hof het op 17 April Molefe se appèl van die hand gewys en hom beveel om sowat R11 miljoen terug te betaal wat hy reeds ontvang het van ’n totale pensioenpakket van R30 miljoen, wat einde 2016 aan hom toegestaan is.
Die hof het Molefe tien werkdae gegee om die geld terug te betaal, en dié tydperk het Donderdag verstryk.
Die kwessie spruit uit Molefe se besluit in November 2016 om by Eskom te bedank nadat sy naam verskeie kere gemeld is in die openbare beskermer se verslag oor staatskaping. Hoewel Lynne Brown, voormalige minister van openbare ondernemings, asook die vorige Eskom-direksie Molefe se bedanking aanvaar het, was daar later verwarring of hy nou bedank of vroeg afgetree het.
Molefe het daarna as ’n ANC-parlementslid gedien, voordat hy kortstondig vir ’n maand na Eskom teruggekeer het as hoof nadat Brown se departement agtergekom het Eskom gaan nie die rojale pensioenpakket van R30 miljoen kan bekostig nie.
Die vakbond Solidariteit het gedreig dat hy verdere regstappe beplan as Molefe nie die geld terugbetaal nie.
Meer oor: Eskom | Brian Molefe | Jabu Mabuza | Phakamani Hadebe | Lynne Brown | Da | Solidariteit | Staatsondernemings | Krag
‘Eskom moet sê geen beurtkrag tot in 2022’
Eskom tjoepstil oor moontlike afleggings
OORSIG: 5 kernpunte oor Eskom se probleme
Fitch verander nie aan Eskom se krediet-gradering